บริษัทเฮโลระดมทุน
หุ้นวิ่งหนุนเพิ่มทุนตุนเงินสด&#8216;UV&#8217;ยันไม่มีเหตุผลดันราคา
26 ก.ย. 2555

หุ้นวิ่งหนุนเพิ่มทุนตุนเงินสด‘UV’ยันไม่มีเหตุผลดันราคา
ตลาดหุ้นจ่อ 1,300 จุด เป็นโอกาส บจ.เพิ่มทุน เตรียมเงินไว้ขยายธุรกิจ
นางจินตนา กาวีวงศ์ กรรมการบริษัท พีเออี (ประเทศไทย) หรือ PAE เปิดเผยว่า คณะกรรมการบริษัท (บอร์ด) มีมติอนุมัติให้บริษัทเพิ่มทุนจดทะเบียนจำนวน 675,037,500 หุ้น เสนอขายให้แก่ผู้ถือหุ้นเดิมที่มีชื่อในทะเบียนวันที่ 10 ต.ค.นี้ ในสัดส่วน 1 ต่อ 1 ราคาหุ้นละ 0.60 บาท กำหนดวันจองซื้อและชำระเงินในวันที่ 2630 ก.ย. 2555 
นอกจากนี้ บริษัทจะเสนอที่ประชุมผู้ถือหุ้นในวันที่ 2 พ.ย.นี้ เพื่อขอยกเลิกการออกใบสำคัญแสดงสิทธิซื้อหุ้น (วอร์แรนต์) ให้แก่กรรมการ ที่ปรึกษา และพนักงานของบริษัท 
ด้านวัตถุประสงค์ของการเพิ่มทุนเพื่อนำเงินไปชำระหนี้และเป็นเงินทุนหมุนเวียน ทำให้บริษัทมีสภาพคล่องมีฐานะการเงินที่มั่นคงและแข็งแกร่งเสริมศักยภาพในการขยายธุรกิจในอนาคต 
ทั้งนี้ หุ้นเพิ่มทุนที่เสนอขายหุ้นละ 0.60 บาท ต่ำกว่าราคาในตลาดที่ 1.35 บาท ถึงประมาณ 55% 
ด้านบริษัท ไทยบริการอุตสาห กรรมและวิศวกรรม (TIES) นายอัศวิน ชินกำธรวงศ์ ประธานกรรมการ กล่าวว่า บอร์ดบริษัทมีมติให้เพิ่มทุนจดทะเบียนจาก 235.12 ล้านบาท เป็น 470.25 ล้านบาท โดยออกหุ้นเพิ่มทุน 235.12 ล้านหุ้น เสนอขายผู้ถือหุ้นเดิมอัตรา 1 ต่อ 1 ราคาหุ้นละ 0.75 บาท เปิดจองซื้อและชำระค่าหุ้นวันที่ 2630 พ.ย. 2555 ล่าสุดราคาหุ้นปิดที่ 0.83 บาท 
บริษัทจะนำเงินเพิ่มทุนขยายธุรกิจ ทำให้สามารถรับงานที่ใหญ่ขึ้นได้ เพื่อเป็นการเพิ่มศักยภาพในการสร้างรายได้และกำไรในอนาคต
บริษัท เอื้อวิทยา (UWC) ซึ่งเพิ่งนำบริษัทเข้าจดทะเบียนในตลาดหลักทรัพย์เอ็มเอไอ (mai) เมื่อวันที่ 12 ก.ค. 2555 ที่ผ่านมา ประกาศออกวอร์แรนต์ (UWCW1) จำนวน 175 ล้านหน่วย แจกฟรีให้กับผู้ถือหุ้นเดิมในสัดส่วน 2 หุ้นเดิมต่อ 1 วอร์แรนต์ จึงเพิ่มทุนจดทะเบียนจำนวน 350 ล้านบาท เป็น 525 ล้านบาท มารองรับการแปลงสภาพวอร์แรนต์ชุดนี้ 
ก่อนหน้านี้ UWC เสนอขายหุ้นให้ประชาชนครั้งแรก (ไอพีโอ) หุ้นละ 1.80 บาท และล่าสุดราคาหุ้นปิดที่ 2.90 บาท 
มาร์เก็ตติง เปิดเผยว่า บริษัทจดทะเบียน (บจ.) หลายแห่งอาศัยโอกาสที่ตลาดโดยรวมสดใสและราคาหุ้นปรับตัวขึ้น ในการเพิ่มทุนจดทะเบียน เพื่อเตรียมเงินไว้รองรับการขยายธุรกิจในอนาคต 
สำหรับกรณีหุ้นบริษัท ยูนิเวนเจอร์ (UV) วิ่งแรงอย่างรวดเร็วจากไม่ถึง 4 บาท และวันที่ 25 ก.ย.ที่ผ่านมา ราคาดีดขึ้นแรงเกือบซิลลิง ปิดที่ระดับ 8.10 บาท เพิ่มขึ้น 1.60 บาท หรือ 24.62% ท่ามกลางมูลค่าการซื้อขายสูงสุดถึง 1,573 ล้านบาท ตลาดหลักทรัพย์ฯ จึงทำหนังสือถึงบริษัทให้ชี้แจงเหตุผล
นางอรฤดี ณ ระนอง ประธานอำนวยการ UV กล่าวว่า ตลาดหลักทรัพย์ฯ ได้มีหนังสือถึงบริษัทเพื่อขอให้ชี้แจงพัฒนาการใดๆ ที่สำคัญ ซึ่งส่งผลต่อสภาพการซื้อขายหุ้นของบริษัทที่ได้มีการเปลี่ยนแปลงอย่างมีนัยสำคัญนั้น บริษัทขอชี้แจงว่า ไม่มีข่าวที่ส่งผลต่อสภาพการซื้อขายที่ได้มีการเปลี่ยนแปลงอย่างมีนัยสำคัญ
บริษัท อิออน ธนสินทรัพย์ (ไทยแลนด์) หรือ AEONTS เปิดเผยผลดำเนินงานงวดไตรมาส 2 สิ้นสุดวันที่ 20 ส.ค. 2555 มีกำไรสุทธิ 368 ล้านบาท หรือหุ้นละ 1.47 บาท เพิ่มขึ้นประมาณ 45% เทียบกับระยะเดียวกันปีก่อนที่มีกำไรสุทธิ 253 ล้านบาท หรือ 1.02 บาทต่อหุ้น 
ด้านผลงาน 6 เดือน มีกำไรสุทธิรวม 655 ล้านบาท คิดเป็นกำไรหุ้นละ 2.62 บาท เติบโต 36% เทียบกับกำไรสุทธิ 479 ล้านบาท หรือ 1.92 บาทต่อหุ้น ในช่วงเดียวกันปีก่อน คณะกรรมการบริษัทจึงมีมติจ่ายเงินปันผลระหว่างกาลในอัตราหุ้นละ 1.15 บาท และจ่ายเงินปันผลพิเศษอีก 0.10 บาท ให้แก่ผู้ถือหุ้นที่มีชื่อในทะเบียนวันที่ 10 ต.ค. 2555
ด้านตลาดหุ้นไทยเดินหน้าต่อเนื่อง เหลือเพียง 13 จุด วิ่งเข้าหาเป้าหมายดัชนี 1,300 จุด โดยวันที่ 25 ก.ย.ที่ผ่านมา ปิดที่ระดับ 1,287.41 จุด บวก 3.11 จุด มูลค่าการซื้อขายรวม 34,855.89 ล้านบาท โดยนักลงทุนต่างชาติซื้อสุทธิ 814 ล้านบาท และสถาบันในประเทศทิ้งจำนวน 666 ล้านบาท โดยหุ้นกลุ่มพลังงานยังตกเป็นเป้าขาย